**3. ura - Kapitalistično gospodarstvo**

**Pozdravljeni,**

**Pred vami je tretja naloga dela na daljavo.**

**Tema je KAPITALISTIČNO GOSPODARSTVO.**

**Naslov si lahko kar napišete v zvezek. Nekaj o njem ste spoznali skozi odgovore prejšnjo uro, preostanek sledi danes. Za lažje razumevanje sem zapisala kratko razlago.**

**RAZLAGA.**

KAPITALIZEM je gospodarski sistem, ki temelji na zasebni lastnini. Podjetja so večinoma v zasebni lasti.

V kapitalizmu vsak posameznik svobodno odloča, kako bo upravljal s svojo lastnino, kakšno zaposlitev bo izbral, svobodno prodaja in izbira izdelke in storitve, svobodno se odloča o ustanovitvi lastnega podjetja, njegovem vodenju, vlaganju kapitala …

Kapitalizem odlikujeta učinkovitost in nenehno spodbujanje inovacij (novosti). V to so podjetja pravzaprav prisiljena, če hočejo biti konkurenčna na trgu (konkurenčnost = tekmovalnost; torej morajo biti korak pred drugimi, da bodo kupci posegali po njihovih izdelkih in storitvah).

Temeljni značilnosti kapitalizma sta torej:

SVOBODNA GOSPODARSKA POBUDA (gospodarska svoboda) – država se ne vmešava v odločitve zasebnih podjetij, spodbuja pa ustvarjalnost, razvoj, saj s tem krepi gospodarsko uspešnost države.

SVOBODNI TRG - država dopušča, da podjetja med seboj tekmujejo s svojimi izdelki in storitvami. Tako imajo kupci možnost izbire med izdelki različnih cen, kvalitete. Med njimi se odločajo glede na svoje potrebe, želje in zmožnosti.

Na svobodnem trgu se srečujeta tudi ponudba in povpraševanje Če je povpraševanje večje od ponudbe, cene narastejo. Če pa je ponudba večja od povpraševanja, potem cene padejo.

A kapitalizem do mnogih ni »prijazen«. *Kaj meniš, koga imam v mislih?*

Je šlo, je razumljivo?

**Navodilo:**

1. V zvezek prepiši kar je rdeče in kar je podčrtano.
2. Pojdi na [padlet](https://padlet.com/Nevenka/gkrjcthresty) in prepiši, kaj sem ti pripravila o tej temi.
3. Preberi to snov še v SDZ na str. 56 in 57 in odgovori na vprašanja.
4. Katere so dobre plati kapitalističnega gospodarstva?
5. Katere so slabe plati kapitalističnega gospodarstva?
6. Kakšen je po tvojem mnenju odnos nosilcev kapitalističnega gospodarstva (lastnikov podjetij torej) do okolja? Ali je kaj drugače kot nekoč? Svoj odgovor obvezno utemelji!
7. NEOBVEZNO

V zgodovini kapitalizma pa poznamo tudi posameznike, ki so si s pomočjo kapitalizma ustvarili ogromno bogastvo, a so se delu tega zavestno odrekli in ga namenili v dobrodelne in humanitarne namene. Bil Gates je že eden takšnih. Pobrskaj, malo povprašaj, kdo so še drugi in novičko podeli z ostalimi na [padletu.](https://padlet.com/Nevenka/gkrjcthresty)

Uspešno delo ti želim,

Nevenka Šega

**REŠITVE – ODGOVORI NA VPRAŠANJA IZ SDZ (PREJŠNJA URA)**

* Kaj je delniška družba? Kdo jo vodi?

To so podjetja, katerih lastnikov je več (delničarji). Vodijo jo direktorji.

* Kaj je delnica, kdo je delničar? Kaj lahko lastnik z delnico počne?

Delnica je vrednostni papir, ki dokazuje da smo lastniki dela podjetja.

*Razmisli, na katero ekonomsko pravico je to vezano. Kje se trguje z delnicami?*

Gre za pravico do lastnine in svobodnim razpolaganjem z njo. Z delnicami se trguje na borzi.

* Zakaj delničarji kupujejo delnice podjetij? Kaj pričakujejo? Kaj je dobiček in za kaj ga podjetja porabijo?

Delnice kupijo, ker pričakujejo uspešno poslovanje podjetja in s tem ustvarjanje dobička.

Dobiček je denar, ki ostane, ko se poravnajo vsi stroški. Podjetja ga porabijo za vlaganje v razvoj, izplačilo dividend, nagrad za zaposlene …

* Kaj je kapital? Kaj so dividende, komu so namenjene?

Kapital je denar, vložen v delniško družbo. Vlagatelji pričakujejo dobiček.

Kapital pa je lahko tudi znanje, izum, obrtna delavnica

Dividende so del dobička, ki ga, izplačanega v denarju, dobilo lastniki podjetja. Seveda morajo ta dobiček ustvariti.

* Ali je kupovanje delnic lahko tvegano? Pojasni.

Nakupi delnic so lahko tvegani, saj ne moremo predvideti, kako bodo podjetja poslovala, ali bodo ustvarjala dobiček.

Konkreten primer imamo sedaj, ko je zaradi epidemije zastalo gospodarstvo v mnogih panogah. Potrebovalo bo veliko pomoči, da se ponovno vzpostavilo. Spet drugi bodo zaradi velikih potreb trga / kupcev/ povečali svojo proizvodnjo in gotovo ustvarili tudi dobičke. A dogajanja po svet in posledic ne moremo kar tako napovedati.

* Razmisli o željah lastnikov, vodstva in zaposlenih v delniških družbah. Svoje odgovore pojasni.

Lastniki si želijo čim več dobička ter tako visoke dividende.

Vodstva želijo, da bi bili izdelki njihovih podjetij čim bolj konkurenčni , da bi kupci kupovali njihove izdelke. Tako bi ustvarili dobiček, ki bi ga lahko vložili v napredek in razvoj, delali še boljše izdelke, še več …

Zaposleni si želijo pravično in redno plačilo, dobre pogoje za delo, ohranjanje dela.

Številne želje pa so si nasprotujoče, zato prihaja do nasprotij. Predstavi, pojasni jih.

Prepis zadnje alineje v učb. na str 36, lahko tudi tvoj primer.

* Delodajalci morajo z delavcem skleniti pogodbo o zaposlitvi. Kaj vse mora obsegati? Zakaj?

Vsebovati mora pravice in obveznosti delodajalcev in delojemalcev: trajanje pogodbe, delovni čas, pravica do časa za malico, letni dopust, zaščitna oprema …

To je pomembno zato, da se obe strani zavedata odgovornosti in pravic, posebej če slučajno pride do sporov.

* Ta nasprotja se včasih zaostrijo do meje, ko so kršene pravice delavcev. Takrat nastopijo sindikati. Predstavi jih – kaj so sindikati, zakaj se delavci povezujejo v sindikate, kakšne so njihove naloge, kaj, katere možnosti lahko uporabijo za doseganje pravic zaposlenih.

Sindikati so združenja zaposlenih (prostovoljna), katerih glavni namen je ščititi pravice zaposlenih. V njihovem imenu se z delodajalci pogajajo tudi o izboljšanju delovnih razmer, plač …

* Kaj je stavka? Preberi 77.člen Ustave R SLO.

Stavka je organizirana in vnaprej napovedana prekinitev dela. Delavci stavkajo takrat, ko z delodajalci niti s pomočjo sindikatov niso uspeli rešiti nesporazumov (glede pravic, ki so jim kršene).

77. člen Ustave R SLO pravi, da imajo delavci pravico do stavke.

V izjemnih primerih, ko gre za korist širše družbe, se stavka lahko tudi omeji.

To npr. velja v trenutnih razmerah.